khistorydata/jeongjo-sjw-relations huggingface dataset:
정조 7년 · 목
刑曹啓言。殺獄罪人崔太永等獄事回啓。獄體至重。臣曹不敢擅便。上裁。初檢官忠州前牧使兪恒柱。覆檢官陰城縣監李崇運。請竝推考。敎以。此獄實因旣欠分明。詞證又不詳備。頰顋傷痕之小如碁子。未可謂之要害之必死處。而觀於屍親之招。益驗其邂逅致斃。假使毒手猛拳。極力狠打。在傍之德培。必無不知之理。則終始發明。其言如一。此又爲脫空之一端。所謂參看中太則置。前後變招。指左謂右。終無別。白援引。而且其扶杖之事。乃在擊枕之前。則其矣同閈之面任。亦謂過門而目覩。大抵黍飯狗羹。私和之跡難掩。其梨落烏飛。行檢之案莫詳。則必以內傷。斷定實因。未知其十分穩當。似此罪囚。傅諸疑輕。不害爲審克之政。忠州牧殺獄罪人崔太永。特爲酌放。檢官推考事。依回啓施行。又啓言。靈巖郡殺獄罪人金之迫金獄事。臣曹不敢擅便。上裁。南平等官殺獄罪人諸馬林金等獄事。令道臣爲先詳考其差誤處。釐正狀聞後。檢官論罪。請更爲稟處。敎以。新判堂與諸堂。更加考閱。從後論理啓聞。
정조 7년 · 강
分揀時囚柳弘之。
정조 7년 · 목
刑曹啓言。全羅道尤甚邑定配罪人分排移配事命下矣。罪人李春成瑞興府。奴開老味黃州牧。德禮興陽鉢浦。安景㾾順天防踏。毛丹康津薪智島。銀環罷老島。李宗弼求禮縣。劉聖賓茂朱府。金聲八淳昌郡。林雪男錦山郡。金今金高山縣。李奎景珍山郡。李時偉潭陽府。景行寶城郡。處景順天府。金重得長興府。大隱阿只南平縣。申龍得同福縣。李四同朔寧郡。竝移定配所。卽爲押送。而除其尤甚面里。各定保援。使之嚴飭防守。珍島金尙洽。咸平權景祚。海南李福同等。亦卽放送之意。請竝爲分付道臣。允之。
정조 7년 · 강
命安聖輔等定配以他道磨鍊。
정조 7년 · 목
刑曹啓言。先來軍官及譯官等。勿限年發配事命下矣。軍官安聖輔李啓夏。譯官趙明會等。各嚴刑一次後。聖輔龍川府。啓夏鐵山府。明會嘉山郡。竝勿限年定配。卽爲押送。敎以。以他道磨鍊。
정조 7년 · 강
秋曹。以罪人崔道彬晉州牧。徐範修昆陽郡充軍。安聖輔熊川縣。李啓夏順天府。趙明會固城縣。勿限年定配。竝卽押送啓。
정조 7년 · 강
行常參次對于誠正閣。
정조 7년 · 강
命咸鏡監司李命植。催促辭朝。
정조 7년 · 목
領議政鄭存謙曰啓言。北道之俵災營賑。一時爲急。新監司李命植各別催促。請使之不多日內辭朝。從之。
정조 7년 · 강
命原春道分等。以相當穀許代。待明秋還作本色。
정조 7년 · 목
領議政鄭存謙啓言。向來綸音中。五道新還特下代捧之命。原春道亦在其中。而分等狀聞中。代捧分數。不爲提請。當此糶糴之時。守令眩於擧行。云有難遲待新伯到任後狀聞。尤甚邑則一依畿邑例。三分二許代。之次邑之尤甚面里折半。之次邑之之次面里。稍實邑之之次面里四分一。以相當穀許令代捧。而待明秋還作本色之意。請分付。從之。
정조 7년 · 강
命黃海道長山以北各邑軍餉米太作錢定式。置之。
정조 7년 · 목
領議政鄭存謙啓言。黃海監司沈念祖分狀中。長山以北三軍門廚院所納軍保米太。自今年爲始。特許作錢上納事。永爲定式施行爲請矣。前後道臣。以長山以北各邑軍餉米太。永爲作錢事。屢有狀請。而以錢代米。則軍門形勢。無以支過。且一開此路。他邑不無紛紜之弊。曾前覆啓時。不得許施者。良以此也。今年則雖許折半代錢。而至於作錢之永爲定式。勢有掣礙。請置之。從之。
정조 7년 · 강
命灣府後市仍舊。數外加越濫貿之弊嚴禁。
정조 7년 · 목
領議政鄭存謙啓言。因頃譯官等上言。請罷灣府後市事覆奏時。以待右相復命稟處爲達矣。蓋當初後市之創開。非計之得。爲弊之源。延卜雜物。漸至增加。故以皮雜物折價。節行一萬兩。別行五千兩。咨行一千兩。定式入送。換貿栅貨。利之所在。奸竇漸滋。禁貨亦有由此潛入之患。如有銀貨挾帶。施以潛商律。啓下節目。至爲嚴明。而所謂雜物入送之數。比諸定式折定之價。不啻倍簁。近來象譯之空包。職由後市之奪利。且邊禁之不嚴。禁貨之滲漏。誠非細憂。固宜極罷。而但後市存罷。有關彼中栅稅之盈縮。自不無却顧而深慮者。此所以屢有當罷之論。而尙未決者也。臣意則行之已久。不得不仍舊貫。而至於定式外。加數濫越之弊。不可無別樣嚴禁之道。此後如有定式外。加數濫越之弊。一以本律嚴勘。邊臣亦難免不能檢飭之罪。先以令申之意。請嚴飭。予詢右相及原任。右議政李福源曰。臣還渡江後。聞諸譯上言事。試訪行中譯官。且考灣府事例。則所謂後市。雖非古法。而定式擧行。亦旣多年。今欲撤罷。則彼此事勢。不無掣礙。只宜嚴飭灣府。禁其濫觴。定數外毋得加越。栅貨外毋得潛貿。則赴燕譯官。可無空包之患。而灣民松商。亦不至大段失業矣。判府事徐命善曰。行之已久之事。今若遽罷。則果不無掣礙之慮。姑且仍舊。只禁濫越潛貿。則庶可無弊矣。判府事鄭弘淳曰。門市入送之雜種出來之物件。與當初定式。不啻懸異。數十年前。則灣民松商犯科生事。間有現露之傳聞。而近來則絕然無之。豈此輩知有顧忌而然乎。特邊臣失其職耳。無紀綱無法律。則過去申飭。恐未必有效矣。福源啓言。後市雖不可罷。而數外加越。法外濫貿之弊。若不嚴禁。則邊禁蕩然。不但譯輩空包之慮而已。自本司關飭灣府。請嚴斷。竝從之。
정조 7년 · 강
命別使方物白綿紙貢價仍舊紙品另擇
정조 7년 · 목
領議政鄭存謙啓言。頃以別使時方物中。白綿紙貢價存罷事。有從速稟處之命矣。方物白綿紙。卽元定之貢。而當初一萬一千二百卷內。戊子年減而爲七千四百六十六卷零。所減木五十二同零。錢五千二百兩零。向來以恒留八起之外。年例卜定。不必依例給價。有所筵稟。近又以陳謝別使時方物。永爲蠲免。有貢價存罷之論。而陳謝別使方物。則彼中雖蠲減。以今年言之。非循例謝恩。故至有二起方物入送之事。而其餘別使。亦多名色。其方物則初不在蠲減中。何可以謝恩方物之蠲減。混稱別使方物之盡爲永蠲耶。今此貢價之罷不罷。在於別使方物之蠲不蠲。別使方物。旣無一竝永蠲之事。則貢價亦當在勿罷中。今此備預之敎。寔出經遠之慮。元貢今不宜權減。仍其舊貫。至於紙品之優劣。只當付之有司之臣。其中小小方便之道。依節目擧行。自是有司之事。使之善爲措劃。另加擇捧。俾無如前麤劣之弊事。請分付該曹。予詢諸大臣。右議政李福源曰。元貢事體。不可以一時移準或權減。而遽議永罷。臣於向筵。已以此意仰達矣。判府事徐命善曰。臣意亦如領相所奏。別無更達者矣。判府事鄭弘淳曰。八起恒留之定式。其來已久。非但臣創爲之說也。而如滿八起。不必依例給價。卽臣丙申筵稟擧條也。其時臣意。不但以紙無所用。徒爲預備。年年陳久之爲可悶也。最以度支之以此儲積。取用於曹中。殆無限節。及其有事而加貿。則責價於惠廳。甚乖於事理故也。然而徒守八起之預備。一任陳久儲積而已。則日後之慮。亦有不可不念者。故不必二字。略寓隨時闊狹之意。以此而謂當永勿給價。則非臣本意也。戶惠廳各爲其利害。一例相持六關事面。況其當否。非如黑白長短之一定而不可移易者。隨時裁量之道。一聽廟堂。恐爲穩當矣。予詢戶惠堂。惠堂徐有隣曰。惠廳之前後持難。只緣鄭判府之年前擧條。而今則擧條。便同勿施。大僚又請仍舊。臣不敢力主減數之論。而如今別使。歲不常有。許多紙地。日漸腐傷。爲不常有之需。貿漸腐傷之物。畢竟則所用非所儲。而輒取新捧。多數積置。有無不關。卽此一事。誠難處矣。工曹判書鄭民始曰。臣今則旣不主管公事。且廟議已定。惟臣一人之言。必不見施。而第其顚末。臣當一陳之。當初白綿紙量減後。以七千餘卷爲定。惠廳不計遺在。只給貢價。戶曹則以其久陳者。以充曹中日用。而若有不足加貿之事。則亦使惠廳加給貢價矣。鄭判府事竝管戶惠堂時。以惠廳紙地之戶曹日用。極甚無意。罷戶曹日用之規。而白綿紙。則恒留八起之數。若過此數。則貢價勿爲上下之意。筵稟定式。至於再昨年別方物。旣已減除矣。彼中移準者。亦使計用矣。時存紙地。又過數萬卷。故臣於其時。依新定式。不給貢價。則戶曹又請勿計定式之數。如前上下云云。以致至今相持矣。此事變通。初由於判府事。而落後筵奏。每以爲當初定式之意。未必出於全數不給。而今日之意亦以爲。不可全數盡給云。云旣不全數不給。又不全數盡給。則定式擧條。載在謄錄。而貢價存減。事體不輕。有非一惠堂所可擅便。其間處置。亦甚難便。故不得已請廟堂稟處。戶曹判書鄭一祥曰。卽今曹中遺在白綿紙。或久陳或薄劣。可用者不過數千卷云。而前頭用處。亦難預料。貢價恐不當權減矣。予曰。前戶判亦陳所見。金華鎭曰。元貢旣未永罷。則貢價不宜權減。故臣於昨年。已有仰奏者。而各樣貢物。雖或有裕。貢價則不計遺在。例爲逐等上下。不可以尙多移準。遽議減給矣。存謙曰。白綿紙卽今見存之數。雖曰有裕。使行入去之或稀或頻。方物起數之或多或少。每出意外。且其浮出。亦非時日之可辦。當初磨鍊之優厚。意有在焉。戊子年旣已減數。不可以目下見存之稍裕。更有所除減。且係是元貢。仍舊勿罷。允合於有備無患之道。如是決定之後。紙品若或麤劣。此乃有司之責。各別申飭。使之從便指畵。另加擇捧。俾不至於生頉似宜矣。從之。
정조 7년 · 강
遞知義禁徐有隣。
정조 7년 · 목
領議政鄭存謙啓言。知義禁徐有隣。方帶內局之任。金吾兼任請許遞。從之。
정조 7년 · 강
命禁御兩營上番軍。畿甸關東兩湖尤甚邑。限明秋停番。
정조 7년 · 목
領議政鄭存謙啓言。禁御兩營上番軍停番當否。自各其營論理報來。仍卽指一草記事命下矣。兩營論報纔到。方欲草記之際。適當入侍故敢達矣。禁衛營所報以爲。嶺南則辛丑年徵番。海西則壬寅年徵番。今年又爲徵番。則有違五年一次上番之規。今月當原春道嶺西上番軍。已爲治裝上來。勢難中止云。御營廳所報以爲。嶺南稍實邑中。尙州等十一邑。已自今年正月至六月徵番。所餘者。只淸道等九邑。而海西則只是二番而已。以此排番。事甚掣礙。而今月當洪忠左道上番軍。已爲治裝上來。勢難中止云矣。兩營之今月當上番軍。中路逢點已過。今若停番。反爲貽弊。使之依前擧行。其外嶺海二道。果有限前疊立之弊。而軍兵去就。實非自下所敢輕議。而聖敎旣出於災歲不擾民之德意。明年正月以後上番軍。限麥秋。今姑停番之意。請分付。從之。敎以。其中畿甸關東兩湖尤甚邑。限明秋停番。
정조 7년 · 강
召見三使臣及回還書狀官尹㬦于誠正閣。正使洪樂性。副使尹師國。書狀官李魯春。
정조 7년 · 목
辭陛也。○予曰。卿今遠出。萬里行役。想多關心。樂性曰。臣今遠離京國。下懷不勝戀結矣。予曰。卿須十分愼攝。善爲往返可也。樂性曰。臣之此行。別無所達。而方物彼或有不受之慮。事若如此。則當相機爲之乎。予曰。彼旣待我以禮義之國。小邦安得無特異之禮。方物一款。須商量彼中事情以呈可也。仍下敎曰。首譯入侍。李湛進伏。予曰。彼中恩禮。逈出常格。故方物違越入送。雖或不受之慮。爾其細量擧行可也。又命回還書狀官入侍。予曰。爾往見彼中。果何如也。㬦曰。都城堅固。人物繁庶。甚壯矣。予曰。今番使行。果無市包禁物乎。㬦曰。無有矣。予謂樂性曰。卿勉我保嗇。而我慮卿失攝矣。
정조 7년 · 강
命明日。由月覲門展拜。
정조 7년 · 목
敎曰。明日當由月覲門展拜。該房知悉。又敎曰。明日展拜。設布帳置之。依九月例。只訓將隨駕。
정조 7년 · 강
以朴祐源爲大司成。
정조 7년 · 목
敎曰。展拜在明。大司成有關之代。前望單子入之。兵曹參議前望單子。亦爲入之。竝待開門牌招察任。
정조 7년 · 강
命御史事目。鄭一祥等撰進。
정조 7년 · 목
因備邊司御史可合人抄啓別單。敎以。事目例爲書入。而條件必須纖悉。可以按廉。京畿則堂上鄭一祥撰進。湖西則堂上趙時俊撰進。海西則堂上徐有隣撰進。湖南則堂上鄭民始撰進。嶺南則本堂上李在簡撰進。關東則堂上金華鎭撰進。關西則堂上徐浩修撰進。北關則堂上嚴璹撰進。皆於一兩日內。書入啓下。御極以後。御史賚去條件。尙不添刪釐正。大是欠事。且此事目啓下之後。自可以永久遵用。俾各留心撰進之意申飭。
정조 7년 · 강
吏曹參判趙時俊陳疏自引。賜批。
정조 7년 · 목
疏略曰。臣自來昏憒。處事每値顚錯。銓選重任。匪所可擬。早晩僨誤。自量已熟。果於去夜口傳政。以都憲首擬於金吾堂上之望。夫臺官之不得移擬他職。法例卽然。倉卒排望。矇昧致此。惶恧無措。短章仰暴。乞降威罰。以爲壞了銓法者之戒焉。批以。卿其勿辭行公。
정조 7년 · 강
正言李錫夏疏陳諸條。仍乞遞。賜批。
정조 7년 · 목
疏略曰。臣於今番往役之時。略有沿路目擊。敢陳焉。噫近來士習不端。科場不嚴。每當試官之到邑。儒巾儒衣者。十百爲群。遮前擁後。萬端恐脅。百計嘗試。所見駭然。臣嘗聞而然疑。及其身親當之。果非虛言。臣費辭開諭。僅得無事。而飭敎纔頒。悖習猶前。且以試文言之。詩賦之成篇者。絕無而僅有。義疑則甚至於虛頭以下。預書虛套。空間追塡。若此不已。幾何而不至於專不成文乎。此後則嚴立禁條。頒示鄕外。頑不畏法者。置之重律。文不成篇者。論以違格。使愚悖希倖之類。有所懲懼焉。廣袖高䯻。寔自城中。則京試文體。亦爲一體申飭。恐不可已也。今年穡事之告歉也。道啓詳備。綸音懇摯。臣不必更煩。而來往之路。荐饑殘民。攔道擁馬。要臣歸奏其疾苦之情。臣隨處駐馬。宣布德意。告以朝家將有賑活之政。勿懷流離之意。各自安堵。以待區處。則攅手北望。聚首歡喜。其日夕顒望之情。不可不如拯溺救焚。伏見近日綸音下者。凡所以慰諭之蠲減之者。有以紓窮民遑急之狀。而嗣後賙賑之政。不宜別般講究。請申飭廟堂。預加商確。俾歉歲貧民。得蒙終始之惠焉。驛路凋殘。莫近日若。而試以臣所經處言之。馹騎則輒皆玄黃。驛卒則率多凋瘁。殆不成樣。雖有臨急傳命之事。必無如期奉行之望。苟究弊源。莫非馬位田畓私賣賭地之致。若不別立科條。大加懲戢。則竊恐此弊。無時可已。令該道該驛詳加査櫛。平民之私買者。嚴刑遠配。驛屬之潛賣者。亦爲重繩。而不能察飭之該驛官。隨現論勘。則庶可爲一分蘇革之道矣。水原山城。卽兩南咽喉。關係何如。而其所管轄。專在中軍。倉庫軍丁。付之其手。而差遣不由銓曹。該府只以啓請故。不但資淺望輕。率多纔到徑還。使要路重地。常歸於兼攝閑漫之科。他日緩急。將何所恃。若依他中軍例。備望受點。使之準朔遷轉。則地望自可稍重。戎務庶得無曠。而事係官制。請下詢廟堂銓曹。以爲變通之道焉。臣昨於筵退之後。猝添寒感。委頓牀席。末由趨膺。乞賜亟遞。批以。第一件事。令廟堂別般措辭。嚴飭中外。第二件事。亦令廟堂留心講究。第三件事第四件事。依施。爾其勿辭。調理察職。
정조 7년 · 강
推承旨朴祐源。拿處監察趙雲履趙思殷。
정조 7년 · 목
應辦所啓言。試所搜狹官事委折。據實草記事命下矣。昨日開場時。搜挾官不爲來待。故事甚怪訝。取見禮曹啓下節目。則文武初試會試殿試時。皆有搜挾官定送之文。而今此會試時。禮曹移關試所節目。亦有搜挾官擧行之條。蓋搜挾官。則勿論大小科。例爲定送監察及忠贊衛。而今番則監察獨不來待。式年生劃。亦是文科會試。則其在嚴科場之道。不可無搜挾之擧。而該曹節目及移關。俱有可據。故果爲請罪監察矣。伏承問備。臣等疏忽之失。不勝悚懷矣。敎以。然則承宣擧條。未免錯誤。卿等問備安徐。承旨推考。堂該監察房主監察竝拿問處之。昨日推諉之憲府該吏。令刑曹嚴處後草記。
정조 7년 · 강
遞承旨朴祐源丁範祖。以安聖彬朴取源代之。尋遞取源。以趙鼎鎭代之。
정조 7년 · 목
敎曰。右承旨及在外承旨許遞。前望單子入之。待下批牌招察任。○因取源牌不進罷職傳旨。敎以許遞。○敎曰。承旨前望單子入之。待下批牌招察任。
정조 7년 · 강
命內司田畓給代。移劃諸道。
정조 7년 · 목
戶曹啓言。卽接內需司啓下牒呈。則全州上官陽良兩面所在內司田畓給代。自戶曹就議廟當。從長草記事命下矣。今此內司田畓之出與湖民。寔出於益下之德意。而內司形勢之全不成樣。亦不可不念。給代充補。在所不已。而其數不過爲一千餘兩。各司米木錢中。量宜移送無妨。而逐年區劃。亦恐難便。則免稅之移劃。實合於宮府一體之義。自今爲始。限二百結。移屬內司。而民結免稅。有難偏定於一邑。諸道中田結有裕四邑。各定五十結。自內司望報後。許施行會。恐合事宜。臣就議大臣則亦如此。依此擧行之意。請分付。允之。
정조 7년 · 강
行召對于誠正閣。承旨安聖彬。閣臣尹行任。玉堂林濟遠李太亨。假注書朴能源。兼春秋金健修。史官李崑秀。
정조 7년 · 강
拿處刑曹佐郞車亨衢。兵曹正郞崔鎭夏。承文判校方宗擧。宗簿正朴宗來。
정조 7년 · 목
敎曰。三曹兼春秋承文院宗簿寺兼春秋。竝拿處
정조 7년 · 강
命郭喜完等。依初下敎定配。
정조 7년 · 목
義禁府啓言。罪人郭喜完池維漢等口招。一向吞吐。漫漶納招。情狀痛駭。竝刑推得情後。請擧行。敎以。旣已承款。依下敎定配。
정조 7년 · 강
詣　景慕宮展拜。
정조 7년 · 목
具翼善冠袞龍袍。乘輿出協陽門。出月覲門住輿。命訓鍊大將具善復進前。問曰。　景慕宮墻外樹木都數幾何。善復曰。一千二百餘株矣。予曰。守護一節。何以爲之耶。 善復曰。墻外居洪姓人甚勤幹。願爲看護。而貧無以爲生。若給料使之守護則似好矣。予曰。洪姓人回駕時。使之待令可也。入逌覲門降輿。詣　景慕宮。行展拜禮訖。入齋室。○敎曰。本宮都提調藥房都提調入侍。又敎曰。在闕有司堂上入侍。備局有司堂上入侍。○予曰。見今穀簿。所存極小。而東北歉荒如是。何以爲之乎。有司堂上徐有隣曰。嶺伯之言。亦非不成理之言。而關東事。不可不念矣。予曰。嶺西穀不可移於嶺東乎。領議政鄭存謙曰。不但路遠且險。嶺西亦無可移之穀云矣。予曰。前東伯事迂闊矣。開倉時分還。前所未聞。汲黯有矯制發倉之擧。而未聞使者雖或爲之。守土之臣。何可如是乎。有隣曰。汲黯之發倉。想必在於春窮之時。不當在於秋成之時矣。予曰。災結雖已分等。愚民何以知朝家之意乎。存謙曰。不患寡而患不均。此在道臣如何矣。予曰。北伯何當辭朝乎。存謙曰。念後當發云矣。予曰。若使嶺民輸送。如昨年關西事。則邑可成說乎。此則決不可爲矣。存謙曰。當自洪忠道。以土船輸去矣。予曰。 御史事目。已爲之乎。有隣曰。備局無謄錄。今聞政院有之云。故今纔謄出矣。予曰。八堂上分排照管好矣。存謙曰。誠至當矣。予曰。此後有司堂上入侍時。本道事。則句管隨入事。永爲定式。○出齋室乘輿。出逌覲門住輿。下敎曰。墻外洪姓人待令乎。善復曰。已待令矣。予曰。汝是誰之族屬。 洪柱衡曰。故判尹洪好人之庶從孫矣。予曰。予聞汝頗勤幹。且居在本宮墻外。樹木看護一節。專委於汝。汝須惕念守護。雖一草一木。勿使致傷可也。仍命御營廳。別付料軍官差下。○入月覲門。由協陽門還內。
정조 7년 · 강
命交易回咨。順付節行。
정조 7년 · 목
領議政鄭存謙啓言。 北京禮部咨文三度。盛京禮部咨文三度出來。而北京咨文二度。盛京咨文三度。則皆是知道與頒賞領賞等事。已悉於前日盛京回咨及別使齎去禮咨中。不當更爲回咨。而北京咨文中一度。則會寧慶源兩處交易事也。此則依例撰出回咨。順付節行之意。請分付槐院。從之。
정조 7년 · 강
命嶺南浦項穀一萬石。轉輸關東。
정조 7년 · 목
領議政鄭存謙啓言。頃因原春前監司蔡弘履狀請浦項穀移劃事。覆奏分付矣。卽見慶尙監司李秉模狀啓。則備陳道內穀簿大縮。分耀不足之狀。仍以爲。 浦項穀爲三萬八千餘石。二萬六千餘石則散在各邑。一萬八千餘石捧留該倉。而亦入於本倉所屬延日等三邑還穀元數中。且慶州等十六邑。俱未免災邑。則春後種糧。必倍於今年。又失此萬包之穀。則不知將何以爲計。關東穀簿。雖曰不敷。至於江陵等邑。反有穀多之弊。裒多蓋寡。政在此時。許令該道。參互穀簿。從他措劃事。請令廟堂稟旨分付矣。嶺南穀物。比前減縮。沿邑穡事。又多失稔。 道臣之靳持無怪。嶺東民勢。當如救拯之不暇。旣有緩急之殊。宜思共濟之義。浦項穀一萬石。依前關卽爲轉輸之意。請分付。從之。敎以。嶺穀之零星。非不念也。嶺民之困苦。非不知也。目今關東事勢。不容一毫泛看。不得已有此移粟之擧。且自朝家視之。關東嶺南之民。均吾赤子也。惟當視其緩急。互相拯濟。豈可爲一方之弊。不救一方之民乎。以此意措辭。分付嶺伯處。必須躬按穀簿。略綽分俵。又於船運之時。另擇差員。使之各別惕念轉運。
정조 7년 · 강
許施湖西災結加劃及泗川穀移劃之請。
정조 7년 · 목
領議政鄭存謙啓言。洪忠監司金文淳狀啓。備陳本道災傷孔慘之狀。仍以爲。事目劃下災八千結外。不足之數爲一萬八千六百七十三結五十五負九束。特許加劃。準二萬六千六百七十三結五十負五束。以爲塗抹分排事。請令廟堂稟旨分付矣。今此加請。又未免稍過。依昨年劃給例。準二萬三千七百結劃給。請使之精格均俵。從之。敎以。慮實易混。小民之霑惠。有未可必。此惟在邑宰奉公之如何。自本司各別嚴飭道伯。雖於把束之微。無或從中消融。以爲仔細分俵之地。又啓言。金文淳請穀狀啓以爲。屢經賙賑。穀摠漸縮。其中濱海諸邑。尤無以分排於賑資種資。嶺南泗川縣濟民倉米五千石。租三萬五千石。特許區劃。以爲待春船運。量宜均俵。仍留糶糴事。請令廟堂稟旨分付矣。今此所請。係是災邑種糧之資。不可無參量。且泗川濟民倉之設置。專爲交濟兩湖。就其留庫中米二千石。租八千石。特爲許劃之意。請分付兩道道臣。敎以。惟此運穀一事。湖民之期望方切。今若只許四之一。湖民之缺望姑舍是。巡還補賑。必無塗抹排俵之勢。準請許施。無所不可。而聞今濟民倉穀簿。米只是三千包零。租亦不過二萬包零。以今所請。較此留庫。雖令傾庫移劃。不足之數。若是夥多。嶺穀之不敷。非不關念。但本邑旣入稍實之等。較諸湖西尤甚諸邑。不無緩急之殊。濟民倉米三千石。租二萬二千石。特爲劃給。至於轉運一款。輸來與輸送之間。狀辭太欠分明。該道臣推考。仍令本道覓船。從便輸來之意。措辭行會。
정조 7년 · 강
差下句管堂上沈豐之等。貢市堂上李在簡。堤堰堂上嚴璹。
정조 7년 · 목
領議政鄭存謙啓言。京畿句管堂上沈豐之。湖西句管堂上鄭志儉。嶺南句管堂上李在簡。關東句管堂上金履素。北道句管堂上徐有防。關西句管堂上朴祐源請差下。又啓言。右參贊李在簡。貢市堂上差下。刑曹判書嚴璹。堤堰堂上請差下。竝從之。
정조 7년 · 강
命被災諸道。歲饋停止。
정조 7년 · 목
領議政鄭存謙啓言。兩西嶺南被災諸道。節箑歲饋。請使之停止。從之。敎以。至於節箑。不必禁止。以此分付。
정조 7년 · 강
御宣政殿。行日次儒生殿講。考官。徐命善鄭一祥鄭昌順。參考官。李在學李東遇李集斗李太亨。
정조 7년 · 목
具翼善冠袞龍袍陞座。 試官儒生行四拜禮訖。予曰。儒生殿講册子。以詩傳擧行可也。予曰。應講儒生。盡爲待令乎。承旨徐有防曰。儒生則已爲來待。而掌色則多不入來矣。予曰誰也。有防曰。掌色不入來者。金載璉朴南壽南公轍金履喆尹衍相尹行成沈銘李羲淵李義文矣。予曰。渠輩規避之狀。極爲痛駭。而其中金載璉。以大臣之子。閣臣之弟。地處自異於他人。而不爲入參。尤爲無嚴。予於此誠不欲索言。而領敦寧敎子不謹。所失大矣。卿等須以此筵敎及之。不可無待命之擧矣。予曰。掌色爲先進講。館學諸生次次以講可也。洪祐潤等。以次進講訖退出。予命大司成朴祐源。杖問泮吏以掌色不參之由。仍謂都承旨沈豐之曰。予之設講勸奬。無非爲多士地。而渠輩之不有君命。謀避不參。此何分義。此何道理。夫東西齋之分名色差。任非但今日爲然。自是已例。則金載璉抑獨何心。不可行公乎。渠雖以德相薦事。自謂有所執。而此亦不成說。若以此爲嫌。則西齋將無行公之掌色乎。大抵士習之壞了。非獨今日爲然。其漸已久。父詔其子。兄勉其弟。專用此習而不之改。予所以慨歎者此也。
정조 7년 · 강
戶曹參判尹師國。從縣道上疏乞遞。賜批下該曹稟處。
정조 7년 · 강
命副摠管李崇祜仍任。
정조 7년 · 강
遞差承旨安聖彬。
정조 7년 · 목
敎曰。大臣入侍傳諭。諉以聽瑩。初不頒布。當該承旨遞差。
정조 7년 · 강
罷拿江華經歷金煹。 安岳郡守金載瓚。
정조 7년 · 목
敎曰。館儒金載璉。或稱安岳在外。或稱江華在外。今又改稱高陽在外。事之痛駭。莫甚於此。其委折不可不査問處之。江華經歷金煹。安岳郡守金載瓚爲先罷黜。令該府拿問處之。其代竝令該曹口傳差出。待下批當日辭朝。
정조 7년 · 강
以洪明浩爲安岳郡守。尹東遠爲江華經歷。口傳也。
정조 7년 · 목
都承旨沈豐之啓言。今日殿座。承旨不可不備員。有闕之代。請政官牌招。開政差出。從之。
정조 7년 · 강
命吏曹參判趙時俊。卽爲開政。
정조 7년 · 목
政院。以時俊牌不進啓請更招。敎以。無端違牌。此何道理。此啓辭勿施。使之卽爲入來開政。
정조 7년 · 목
以李在學爲承旨。李在簡爲同義禁。
정조 7년 · 강
遞差大司成朴祐源。以閔鍾顯代之。尋遞。以沈豐之代之。
정조 7년 · 목
敎曰。大司成朴祐源遞差。又敎曰。大司成前望單子入之。又敎曰。新除授大司成閔鍾顯牌招察任。解由勿拘。又敎曰。在外大司成許遞。前望單子入之。
정조 7년 · 강
以鄭昌順爲承旨。
정조 7년 · 목
敎曰。 承旨前望單子入之。
정조 7년 · 강
罷校理金履正。副修撰尹㬦職。
정조 7년 · 강
命前參議鄭存中敍用。
정조 7년 · 목
敎曰。捧甘一事。雖甚不察。不過生疏所致。大內事。無非中官不察之罪。前參議鄭存中敍用。
정조 7년 · 강
行日次儒生殿講科次。
정조 7년 · 목
敎曰。取考大典。日次殿講。純通直赴會試或殿試。粗以上給分。有特敎乃行云云。今番無純通栍。會試殿試直赴。雖非可論。當此士習掃地之時。法典所載賞典。因特敎爲之。實合勸懲之擧。通幼學白明煥朴謙進。略幼學鄭世祐李勉氷閔景淹馬思勳。粗幼學閔克大。各給一分。
정조 7년 · 강
命領敦寧金熤勿待命事傳諭。
정조 7년 · 목
政院啓言。領敦寧金熤。伏承俄下筵敎。不勝惶懍。走伏金吾門外。恭俟誅殛之典云矣。敎以。自卿子弟。欺瞞朝廷。冒犯法禁。無甚爲難。至有今日金載璉駭悖之擧。本事之外。卿家之人。擧措如許。他尙何論。然大臣體重。玆遣史官勿待命之意傳諭事。遣史官傳諭。
정조 7년 · 강
推摠戎使徐有大。
정조 7년 · 목
因摠戎使徐有大。馬兵都試設行狀啓。敎以。當此災歲。畿甸民事可悶。此等擾民之事。何不稟請退期。卿則推考。
정조 7년 · 강
命備局有司堂上及慶尙道原春道句管堂上。明朝使之入侍。
정조 7년 · 강
命判尹及左右尹。明日使之入侍
정조 7년 · 강
命時囚今日內捧供。李度默崔雲羽還囚。一體捧供以入。
정조 7년 · 강
命進士金載璉等停擧。
정조 7년 · 목
成均館啓言。今此親臨儒生殿講時。西齋掌議進士金載璉。色掌進士李羲淵朴南壽。中學掌議幼學南公轍。色掌幼學李義文尹衍相。東學掌議幼學金履喆。色掌幼學尹行成。書啓已入之後。或稱身病。或稱在外。不爲入來。事體駭然。臣不敢董飭。不勝惶恐。而該儒生請竝停擧。允之。
정조 7년 · 강
命瑞禾刑配。刷官嚴刑得情後狀聞。
정조 7년 · 목
因黃海監司沈念祖。私奴虛無金擊錚究覈啓本。敎以。假使瑞集。無縊死之擧。則上變之人。有賞而無罪矣。瑞集所爲。至今駭惡。觀此査啓。慶遠年老。曾因特敎蒙放。今何異同。嚴飭分付放送。 瑞禾依狀請刑配。以懲非理故籲之罪。他餘諸囚。別無可問之端。放送事回諭又因洪忠監司金文淳金龍碩擊錚査啓。敎以。幺麼刷官。何必令該曹決處。自本道捉去。嚴刑得情後狀聞。大抵刷奴之際。小民之受困。難以勝言。及今刷官旣罷之後。本官又復如前侵虐。當入者不入。不當漏者幸漏。一任下輩之操縱而已。則本官之罪。何異於刷官乎。以此意自備局行會嚴飭。諸道一體嚴飭。萬一循襲不已。現發於來頭按査之行。竝與監司。當施重律。各別嚴飭。
정조 7년 · 강
命方宗擧拿來置之。
정조 7년 · 목
因宗擧在外拿來草記。敎以。方宗擧旣已下去。置之。
정조 7년 · 목
義禁府啓言。罪人郭喜完池維漢定配事命下矣。喜完昆陽郡。維漢興陽縣。勿限年定配。而請依例押送于各其配所。允之。敎以。萬一遲滯到配。押去羅將。令該道監司刑推一次後狀聞。該中官等亦爲刑推次。因其羅將。還爲押去上送事行會。
정조 7년 · 강
命金時觀定配。收贖。
정조 7년 · 목
刑曹啓言。司憲府書吏金時觀。依律杖一百。新昌縣定配。卽爲押送。敎以。定配收贖。
정조 7년 · 강
召見大臣備堂京兆堂上于誠正閣。領議政鄭存謙。右議政李福源。左參贊金華鎭禮曹判書徐有隣。司直徐浩修。吏曹參判趙時俊。判尹金履素。左尹李柱國。右尹李崇祜。
정조 7년 · 강
命十八日專經武臣殿講。宣政殿爲之。
정조 7년 · 강
命江華移轉穀。依前劃送。
정조 7년 · 목
因江華留守金魯鎭移轉穀一萬石請寢狀啓。敎以。去兵則可。去食不可。本府以保障重鎭。峙糧儲粟。以備不虞之需。而朝家設置之本意。所係非不關重。而目今畿農慘歉。民間赤立。重之以倉儲在在枵然。無穀可賑。又若還分將且絕巡。萬包穀移轉之命。豈出於得己。本府留庫。雖曰比前大縮。尙餘數萬之數。外此而有歲輸之添餉。又有歲增之耗條。以入較出。用亦有剩。守臣雖引戊戌守臣防啓已例。有此狀請還寢之擧。而此有大不然者。在其時穡事災荒。不若今日。以今日畿邑事勢。不念共濟之義可乎。朝家以爲傾盡本府蓄積。寧棄保障重鎭。誠不忍恝視畿甸屢萬民命之顑頷垂盡也。且嶺南阻飢。無遜於關東。而猶以緩急有殊。才令船粟往哺。惟玆守臣狀辭。決是不可從之請。如令下廟堂按例覆奏。何以慰畿氓日夕顒企之心也。此狀啓自政院還下送。仍令廟堂枚擧此意。措辭行會。使之依前區劃擧行。擧行形止。仍卽狀聞。
정조 7년 · 강
罷副修撰李東郁職。
정조 7년 · 강
以鄭彥衡爲寶城郡守。柳仁喆爲海南縣監。
정조 7년 · 목
全羅監司趙時偉。以海南縣監金處升。 寶城郡守柳載熙罷黜馳啓。敎以。兩邑俱以尤甚被災處。守令之一時曠官切悶。令該曹不拘常格。口傳各別極擇。待下批使之辭朝。政望啓下。已改夜深。待開門辭朝事分付。○敎曰。新除湖南兩守令。明日辭朝後。給馬下送。
정조 7년 · 강
命宣沙浦僉使林世載返柩時。依京司例題給。
정조 7년 · 목
平安監司李性源。以宣沙浦僉使林世載身死馳啓。敎以。以時任別軍職身死。聞甚矜惻。返柩時題給擔軍米太各十石。布木各十五疋。棺柩價錢五十兩。空石一百立。依京司例。自本道題給事回諭。
정조 7년 · 강
命時囚趙存象等分揀。朴宗來等附過放送。李度默等議處。金煹從重勘律。
정조 7년 · 강
分揀時囚趙存象等。
정조 7년 · 목
因義禁府時囚趙存象林載洙原情啓目。敎以。分揀放送。
정조 7년 · 강
命時囚蔡弘履等放送。 李度默等議處。
정조 7년 · 목
義禁府啓言。原春前監司蔡弘履原情。泛稱遲晩。當請刑。而曾經侍從。請除刑推議處。敎以。事目所載律文。不過是拿處。則此囚段。旣罷且拿。律已太重。至於災結事外。許多做錯。一則茫昧。二則疏闊。必須矯氣質。可以責備。到今別無更勘之律。仍前罷職罪名放送。又啓言。監察趙雲履。房主監察趙思殷等原情。泛稱遲晩。請刑推得情。敎以。事勢似然。竝附過放送。又啓言。兼春秋宗簿正朴宗來。刑曹佐郞車亨衢。兵曹正郞崔鎭夏等原情。泛稱遲晩。請刑推得情。敎以。竝附過放送。又啓言。義州前府尹李度默原情。泛稱遲晩。當請刑。而曾經侍從。請除刑推議處。又啓言。 肅川前府使崔雲羽原情。泛稱遲晩。當請刑。而曾經宣傳官。請除刑推議處。竝允之。
정조 7년 · 목
義禁府啓言。江華經歷金煹原情。泛稱遲晩。當請刑。而年過七十。法不當請刑。請上裁。敎以。三次欺罔實狀。已發於成均館草記。所謂將往祠宇之說。太不近似。從重勘律。以懲此輩蔑法之習。又啓言。金煹從重勘律。杖一百徒三年定配。以年七十四收贖。告身盡行追奪。私罪施行。允之。敎以。功議各減一等。
정조 7년 · 강
御宣政殿。行專經武臣殿講。召見下直守令及有司堂上。考官。鄭存謙李敬懋李昌運。參考官。趙興鎭李文赫林濟遠李尙度。有司堂上。徐有隣趙時俊徐浩修。
정조 7년 · 목
具翼善冠袞龍袍陞座。試官講員行禮訖。予命諸講員次次進講。閔百履等以次進講訖。退出。予謂海南縣監鄭彥衡。寶城郡守柳仁喆曰。今年災邑。須別般接濟。爾等勿爲歷辭。卽爲下去可也。仍敎曰。金載人待令乎。入侍可也。予曰。爾之前任督運。在於何年何月。載人曰。丙申十月下去。丁酉二月回還。而因關東道臣所啓。以船隻臭載事被罪矣。予曰。裝載何以爲之。以至於此乎。載人曰。其時裝載。不用嶺南地土船。故致敗矣。予曰。今欲移轉嶺穀。以救東民之飢。地土船果有利於涉遠乎。載人曰。兵防船之致敗頻頻。而土船罕敗矣。予曰。兵防地土漕船。毋論孰優孰劣。土船一隻可載幾石乎。載人曰。大則容百二十石。小則容八十石矣。予曰。地土船之罕敗。以少而然乎。載人曰然矣。兵船體大。故每候風而行。必由大洋。致敗之患。比比有之。地土船則體少故罕敗矣。且船粟極是難事。越海近千里。間無藏船處。臣意則南船到平海後。東人以其土船迎接似好矣。予曰。使東民運南穀。便否如何。有司堂上前嶺伯其陳之。時俊曰。東洪船狹小。似難運穀矣。載人曰。嶺民每於船運致敗之時。輒曰均是赤子。胡使我至於此極也。蓋南民曾有北路船粟之擧。而渠輩父兄。多被渰沒。故每當裝載之際。哭聲震野。今番轉輸之役。似不宜專用南民之力矣。若使東民給糧使於中道載去。則似爲便好矣。予曰。嶺民瘡痍之餘。其勢亦難。北洪船可運否。載人曰。北洪船浦項所在者爲九隻。而營門不量事勢而捧稅。故浦民呼冤矣。時俊曰。北船皆沙隔矣。李在簡曰。漕船亦多有弊矣。存謙曰。兵防船則有弊不可用矣。 載人曰。東商多爲貿穀。往來於嶺南左沿。東南合力似無妨矣。予曰。癸未本道輸穀時。亦有督運耶。載人曰。李敬玉爲北道都事時。南穀入於北矣。 都承旨鄭昌順曰。北穀十餘萬石出南。故北人以爲南穀活我云。名曰督運。則毋論彼此。合力好矣。予曰。東南合力之論亦有理。禮判之意何如。有隣曰。事情難以遙度。旣付督運都事。勿論東南船。使之總察。則可以濟事矣。存謙曰。旣曰督運。則雖在南道。號令可及於東道矣。時俊曰。合力之論誠好矣。予曰。督運使下去時。審量東郡形勢。定其早晩。以三四萬石爲期裝發後。往濟民倉。更爲督運。其前則姑先以一萬石救急何如。載人曰。 嶺南左沿。旣是尤甚。則督運使久留之際。廚傳之弊想多矣。左道山倉穀。辦出不難。而兵防船旣難運來。則雖左沿小船。以八九十隻先送。一萬石仍爲上來。二月初以各邑船。先爲待令然後。更爲督運再擧。以紓其間廚傳之弊似宜矣。予曰。然則濟民倉何以爲之。載人曰。濟民倉。待歲後嶺東再運時爲之似宜矣。予曰。此論何如。浩修曰。御史不可再次往來。旣以都事下去。則還留營下。恐無妨矣。此如北評事在營時。則勿爲輪供。以月俸支過好矣。予曰。此亦成節目可也。都承旨督運時。亦有節目耶。存謙曰。　肅廟朝監賑節目中。北道亦有移西穀之例矣。予曰。今年若加請。則勢將移西穀矣。予曰。監賑使何當下去耶。李在學曰。念七八日間。當爲下去矣。予曰。 金載人使之明日來待。
정조 7년 · 강
命北道賑穀貿遷。米商船勿爲收稅。
정조 7년 · 목
領議政鄭存謙啓言。取見前北伯報辭。則以爲。營賑資送船貿穀於他道穡事之稍勝處。而各邑或防其貿穀云。通易相資。最爲救荒之要。其在共濟之義。何可禁遏其貿遷。至於米商之船。如値災年。停免其各處收稅。以廣其通商之路。曾有已例。勿爲收稅事。請一體分付於諸道。從之。
정조 7년 · 강
命再明日次對。進定於明日。榻敎也。
정조 7년 · 강
行召對于誠正閣。承旨李邦榮。閣臣尹行任。玉堂林濟遠李太亨。假注書李翼晉。兼春秋車亨衢金建修。
정조 7년 · 강
命洪忠監司狀本。還下送。
정조 7년 · 목
因洪忠監司金文淳傳敎祗受狀啓。敎以。卿之勤勵。近不若前。而道內事務。不無癏曠之慮。以至守宰治績。在所考察。況値荐歉。尤宜束濕。雖以目下一二事言之。列邑擧行。多有不勤。卿一味噤默。曾不欲隨處提警。向來亦以不任職守令摘發論罪。飭敎諄複。而訖無皁白。事之稽忽。孰甚於是。觀此狀本。停退代捧等事。以恩無小閼。吏莫售奸爲辭。未知列邑遵行。與卿狀辭。果無絲毫差爽乎否。否則卿所云云。不幾於瞞予。此狀本還下送。卿其更加悉心照察。必知其無甚差爽之端。然後封啓事回諭。
정조 7년 · 강
命去冬抄戶及穀數與關東各邑民戶人口。區別書入。
정조 7년 · 목
敎曰。抄戶不遠。今春發賣前例。不可不參考措處。去冬所抄戶數及穀數。區別各等。別單書入。以備便覽事。分付漢城府。又敎曰。 關東移轉有下敎事。今式年各邑民戶及人口。秩秩區別。謄書一册。明朝書入。此外各道。追後書入。右尹親執爲之事分付。
정조 7년 · 강
命領敦寧金熤。勿待命事傳諭。
정조 7년 · 목
政院啓言。 領敦寧金熤。有罪罔赦。惶懍轉切。雖承勿待命之敎。不敢徑還私次。仍爲席藁俟命。乞被斧鉞之誅云。係是大臣去就。敎以。校人之對。千古傳笑。誰料卿家人效之。予誠面發騂。無辭慰籍。至於所謂西齋齋任之抵死避講。無一人入參。足云觀世變之一端。然是豈必卿家人之使然。無或有甚某般委折耶。勿待命事傳諭。又以罪合萬戮。尙靳重勘。雖承勿待命之旨。不敢退歸。席藁請誅云。啓稟。敎以。勿待命事傳諭。
정조 7년 · 목
敎曰。 政官牌招開政。○以柳義養爲戶曹參判。洪良浩爲禮曹參判。 尹塾爲同義禁。
정조 7년 · 목
予曰。昨日果問於前東伯。而所答何如。領議政鄭存謙曰。前東伯言。關東民事遑急。勢將趁歲前開賑。而本道留庫穀中。江陵稍有餘儲。平海三陟等邑。全無留穀云矣。予曰。舊伯何爲而若是擅分云耶。存謙曰。民情甚急。不得已爲之云。似是文人之疏於政務而然矣。予曰。諸卿中。有親見蔡弘履者乎。禮曹判書徐有隣曰。昨日小臣。書問于弘履。則以爲。九郡留穀。合爲二萬石。皆是宜土之穀。故明春種子。專靠於此。似不可遷動云矣。予曰。前東伯必有聞知者。九郡事情及嶺西穀之移轉嶺東之當否。詳奏可也。刑曹參判李亨逵曰。江陵穀簿。近二萬包。其中嶺西穀。則耳牟過半。而嶺路甚險難運矣。存謙曰。聞東民以採食葛根爲延命之資。若十日給一斗米。則可以得活。而天寒地凍。不得採葛。則無以聊生云。杆城則人吏盡爲流散。只有二人云。只此數事。可想其渴急之狀。至於船隻。東船制樣淺小。一隻只載八九十石。嶺穀萬包。雖無盡輸之勢。而收合渙採商賈等船。可以輸來矣。予曰。以此以彼。督運之行。必將於歲前爲之乎。 承旨李存學曰。金載人來待矣。予曰。入侍。予曰。聞以都事兼督運云。玆事曾所經歷者。果無爲弊之慮乎。載人曰。雖名以御史。減其從人。留於營下。則似無爲弊矣。予曰。鄭昌順曾以都事兼御史北評事之例。亦可傍照云矣。行左承旨徐有防曰。北評事入兵營則爲評事。出營門則爲御史矣。予曰。 載人曾經評事乎。載人曰。臣則以爲北評事事面。亦不勉苟且矣。予曰。以都事兼御史。則事面何如。諸堂奏之。有隣曰。若以御史久留營下。則爲弊不勝矣。刑曹判書嚴璹曰。臣曾爲査陳御史。久留湖西營下。而不使各邑輪供矣。吏曹參判趙時俊曰。名以御史留於營下。而不爲輪供。則是乃寄食於道臣也。事體極爲苟且矣。予曰。何時下去乎。載人曰。旣以歲前發船爲定。則督運一時爲急。勢將明日辭朝。自備局先爲知委於東伯。完固船隻。預令收集然後。可無慮矣。予曰。穀物猶屬第二件。今春西船事。尙今思之。有不忍言。所以趑趄者。爲此故也。旣聞冬月差勝之言。則不可遲待歲後。而若或有人命之致傷。是豈擇送御史之本意乎。明年再運。當於風和後爲之。此則似無慮矣。載人曰。此係入命關頭故凡在董飭之方。靡不用極矣。予曰。軍官以何人率去乎。載人曰。以前縣監李汝翼爲定矣。予曰。道里何如云耶。載人曰。自京距浦項。徑道則九百餘里。轉從營下則爲千餘里。而本倉原留穀。似未精實。新捧穀値此災年。尤似不精。是可慮也。予曰。有司堂上。自今日日會本司。抄出事例。各成一册。而句管堂上。亦取各道條目中凡係民事者。勿論穀簿年分代捧區劃等節。竝以草本詳細條列書進可也。存謙曰。各道穀簿。本自胡亂。實難領略。使有司堂上。從新條列。勿使如前煩亂。務令披籍瞭然好矣。予曰。次對輒致紛擾。反不如有司堂上從容入侍之時。諸堂各各抄出條件後。明日來待。而大臣則明日亦當以試牌入闕。同爲入侍可也。存謙曰。曾聞前北伯。爲營賑資。送船貿穀。頃日報備局辭緣。有兩西各邑。禁其貿穀。請備局發關申飭。俾勿防其貿穀。故臣果有昨日所奏矣。更見其辭緣。則以爲南關之民。持魚藿貿穀於兩西。而兩西各邑。禁其貿穀云云。而自營門送船貿穀等語。不入報狀中。臣之以傳聞之語。誤認以報狀中語。至出擧條。臣之昏錯。不勝惶恐。啓下擧條。將改付標以入。故仰達矣。予曰。何妨之有哉。勿爲改付標可也。工曹判書鄭民始曰。各營門軍收米。只有代捧之命。別無停退之敎。而各邑守宰。不能區別代捧停退之有異。了無徵納之意。代捧旣是恤民之德意。則必欲混同於停退之科者。是豈成說乎。雖以本廳軍餉言之。今年收米。全數未捧。則營門所需。實無辦出之道。誠可悶矣。予曰。向日畿伯擧條中。略有差誤處。而小民旣聞朝家停退之命。則何可更徵乎。民始曰。當初蠲減綸音及所下傳敎。原無收米停退之命。此則臣詳細考見矣。予曰。前畿伯詳奏委折可也。亨逵曰。昨年軍米。特許以錢代捧者。蓋爲益下之政。故代捧者不爲停退。而俄者守禦使所奏。則守令不知代捧與停退。之有異。竝以停退樣報于監營。故監司今方以是爲悶云矣。有隣曰。竹山偏被災傷。故伊時傳敎。有軍米停退之命。湖西諸邑。亦有布米竝停之敎矣。予曰。想必因此致然。而以此以彼。都是監司之失着矣。守令雖是誤認。旣已知委民間。而又有徵捧之令。則民情豈不駭惑乎。行副司直徐有大曰。本廳壯哨軍上番事。實多掣礙之端。以標下軍立番。雖似無妨。料布凡節。萬無自新營辦出之路。本廳軍立番事一節。似不得爲之矣。予曰。都監軍不成貌樣。升戶軍亦不如古。廣智集春東西營等處立番。豈可專責於都監乎。都監軍偏苦。摠戎軍最閑。明春停番後事。摠廳勢將擔當矣。旣以宿衛單弱爲言。則卿何可稱托乎。退思好策可也。予曰。 禮判進前。予曰。昨有太常提調入侍之命。而事面如何。姑爲停止矣。 祭物釐正事。旣有　先朝下敎。而至於靑魚之屬。嶺南進之。關北又進之。以先入者用於薦新。追後封進者。便歸無用。揆以事面。極涉屑越。至於天鵞一款。亦曾有代用之敎。而較詣　祀典。煞有輕重。此等處若加釐正。則豈不爲仰體昔年之一道耶。諸卿之意何如。存謙等曰。聖敎至當矣。予曰。各道薦新物種各邑。竝爲抄出。一通書進可也。予曰。江留狀啓。卿見之乎。右議政李福源曰。爲守臣者。無怪其然。而畿民非此。則無所仰哺。不得不取用矣。予曰。自明年爲始。更思生穀之道。以充其虛然後。可以成樣矣。 福源曰。不但江華爲然。南漢亦然矣。民始曰。南漢以保障重地。軍需城餉。無復可恃。戊戌戶曹貸去一萬石。猝無還報之勢云。本廳事誠可悶矣。予曰。今番御史事目中。誰作最善乎。 存謙曰。諸作皆好。而工判所作尤善。向日咨文亦善作。來頭如有咨文之難作者。當付之工判矣。予曰。稱在外儒生。盡爲居齋乎。大司成沈豐之曰。 李羲淵尹衍相。原在外。故未及上來云矣。予曰。居齋生以停擧例。勿許赴科。而至於陞學。亦不得許赴可也。豐之曰。齋任輩勿許遞易。旣有下敎。而其中多有不實之人。故至於殿講。亦有稱頉之弊。勢將區別改差矣。予曰。區別改差。而其中已行公人。姑置之可也。予曰。前東伯亦會籌司。同參抄謄之役可也。
정조 7년 · 강
差下嶺南督運御史金載人。
정조 7년 · 목
領議政鄭存謙啓言。昨以嶺南穀督運事。旣承下敎矣。聞嶺東民情。極其遑急。嶺穀移送命下之後。望哺尤切。且正月風勢。未必勝於冬月云。歲前督運。宜不容少緩矣。予詢右相。右議政李福源曰。 嶺東民情渴急。日夜所望。惟在南船。且聞初春風候。未必勝於冬間。趁歲前督運。恐不可已矣。予詢有司堂上。左參贊金華鎭曰。海路風勢。至月勝於正月。九郡民情。如是遑急。則冬前運穀。恐似不妨矣。禮曹判書徐有隣曰。昨見東伯書。則至月行船。勝於正月。且九郡民情。轉益遑急。而留庫穀。則以宜土之故。留作種子云。嶺穀船運。趁卽擧行。恐合事宜矣。司直徐浩修曰。嶺東民情。誠甚遑汲。且至月行船之便。不下於正月云。卽令擧行。恐合事宜矣。 吏曹參判趙時俊曰。冬月行船。反勝於初春云。而九郡民情遑急。若趁時運穀。則亦爲鎭安衆心之道矣。予詢諸備堂。司直鄭尙淳曰。槪聞東民遑急之狀。不可遲滯。且至臘月行船。猶勝於歲後云。卽速船運似好矣。 司直鄭好仁曰。東民仰哺時急。至月內斯速運致。恐合事宜矣。工曹判書鄭民始曰。聞東海之至月行船。勝於初春。而民情甚急。則及此時船運似好矣。戶曹判書鄭一祥曰。東民望哺方切。船粟往來。冬勝於春云。歲前督運。恐不可已矣。刑曹判書嚴璹曰。九郡生靈。日夜顒望。恐不可以嶺民若干之弊。有所拘礙。況聞冬月行船。比歲初反勝云。卽速行船。似便好矣。兵曹判書李★(土+甲)曰。民情若是遑急。駕海之道。至月猶勝於歲後云。趁今督運似好矣。判尹金履素曰。民情甚急。趁今督運。恐合事宜矣。左尹李柱國曰。民情如是遑急。歲前督運。恐合宜矣。副司直李敬懋曰。民情遑急。及今督運似好矣。副司直徐有大曰。民情如彼遑急。且冬月行船。與春初無異。趁速裝發似好矣。行左承旨徐有防曰。九郡民情。望哺方切。而至月行船。不下於春初云。趁今裝載。似得宜矣。副司直鄭志儉曰。嶺東賙賑時急。海路風候。冬月反勝云。及今船運似得宜矣。副司直朴祐源曰。民情遑急。趁冬節督運似好矣。大司成沈豐之曰。民勢日急。且聞冬節行船。勝於春初云。趁歲前督運似好矣。敎以。九郡生靈。賴以延活。在此運穀一事。移轉之擧。豈或遲待明春。而嶺民之用苦。誠有悶惻。且聞浦項穀所在各邑。俱是本道尤甚邑云云。以是趑趄。不卽決處矣。今因前東伯言。益知東郡民情之十分遑急。僉議皆以至月駕海。猶勝於正二月爲言。然則必須及時督運。可趁歲前。依昨日筵敎。副司果金載人。慶尙道督運御史差下。使之不多日內辭朝。又啓言。嶺南浦項倉穀一萬石。劃送關東。濟民倉穀二萬五千石。劃送湖西。已有成命。發關知委。而嶺東移劃穀。趁歲前督令裝載以送。湖西移劃穀。待本道船隻之來。卽令輸送。而督運裝發。捧留整待。不可無主管之人。慶尙道時任都事改差。副司果金載人。令該曹口傳擬入。待下批請使之不多日內辭朝。從之。
정조 7년 · 강
以金載人爲慶尙都事。 口傳也。
정조 7년 · 강
命船粟裝發沙格另擇。
정조 7년 · 목
領議政鄭存謙啓言。嶺東民勢遑急。船粟往哺。歲前裝發。寔出於拯救之意。而蓋利涉與否。專在於候風之善不善。若沙格另飭沿海各邑。使之別擇善手。則可期其穩泊。以此請申飭於該道臣及督運都事。從之。
정조 7년 · 강
許施昌城城堞軍器修改物力許劃之請。
정조 7년 · 목
領議政鄭存謙啓言。卽見平安監司李性源報辭。以爲昌城。以防禦之營。處在要衝。而城堞軍器。不可不汲汲修改。而當峨山城餉穀之別備設置。本爲守城所用卽今餉米都數。合爲七千三百石零。一年耗條合爲七百三十石零。就其中應下外所餘三百四十餘石。爲先劃給。以爲定築之地。每年軍器修補邑城修築之物力。措置然後。可爲隨毀隨補。耗條中折米。限百石逐年許劃事矣。邊上重地。陰兩之備。不容抛置。請竝依所請許施。從之。
정조 7년 · 강
命都試被抄人待明秋許赴。
정조 7년 · 목
守禦使鄭民始啓言。本廳馬兵都試。値此荐歉之時。姑爲停止。而今番各其邑初抄。旣已設行。則被抄人之勿施。殊涉可矜。此則捧留成册。待明秋。而當年被抄者。請一體許赴都試。從之。
정조 7년 · 강
命守禦廳支放不足。管餉錢充補。
정조 7년 · 목
守禦使鄭民始啓言。本廳支放。本自不敷。而今年則諸邑所捧收米。多有停退者。支放不足之數。他無推移之道。本廳管餉錢之未及作米者。略有捧置。先以此依停退數充補。待明秋收米上納。請以爲還報。從之。
정조 7년 · 강
命抄戶成册。使兵判泮長及各營大將。親執査抄。
정조 7년 · 목
判尹金履素啓言。抄戶凡節。當依今春例擧行。而春間發賣時。各軍門無料軍及待年軍之最貧者。泮民之窮獨無依者。因傳敎令將臣及大司成。親執査櫛修成册。移送臣府。故竝爲許抄。而扈輦隊之貧窮者。亦令兵曹各別査整。移送成册。請以爲相準精抄。從之。敎以。昨年則有當入而不入。當漏而不漏者云。今年則使兵判泮長及各營門大將。親執査抄。俾無如前之弊。又啓言。抄戶時。洞任不可不擇。故部官許已爲面飭。而不無圖囑謀免之弊。雖諸上司各軍門。無得分付頉免之意。請申飭。從之。
정조 7년 · 강
持平李百亨陳勉。賜批。
정조 7년 · 목
百亨啓言。臣有區區所懷敢達矣。昨歲告歉之餘。荐値大無之災。若不別般講究。億萬濱死之命。將何以救出乎。臣伏見製下湖南綸音。則懇惻之誠。溢於辭表。蠲減之惠。靡不用極。而就其中苟利於民。肌膚何惜。想彼窮蔀之中。孰不感泣無地。臣謂勿以荒歲爲限。而恒存何惜之心。勿以小惠自足。而益懋利民之政。批以。所奏切實。當留意矣。又啓言。目今悠悠萬事。元子宮保養是耳。早自導誘。耳之所聞。無非正言。目之所睹。無非正事。則自然習與知長。不煩敎誨。而自入於正道矣。宮官開設之時。師傅及宮僚之選。另加審愼。惟其人是置。批以。所奏亦甚切實。當留意矣。
정조 7년 · 강
召見湖西句管堂上鄭志儉于誠正閣。
정조 7년 · 목
予曰。今年諸道之災。可謂近古未有。旱澇失時。雨雹繼之。諸路均被。萬姓魚喁。移粟抄飢。豈是大惠。予雖日接備堂諸臣。商論救荒之策。而別無實惠之可以下究者。惡在其爲民父母之道耶。
정조 7년 · 강
召見備局有司堂上趙時俊于誠正閣。
정조 7년 · 목
予曰。北關事。何以爲之。則好耶。時俊曰。北關前後謄錄中。停退條甚不夥矣。予曰。何爲其然耶。時俊曰。北道則異於三南。國家所賦於民。本自不多故耳。予曰。北伯明將辭朝云。不可無別般蠲恤之政。以慰北民之望。而實無好策奈何。時俊曰。三手軍布之在於南關者。　先朝有蠲減之例。而大抵北關應供。譬如三南儲庤之制。皆留之本道。故鏡城以北則無邸吏云矣。予曰。內寺奴婢比總云者。卽身貢錢米之外乎。時俊曰然矣。貢米都數。合爲四千八百石。而皆留本道。折半則戶曹給代。折半則兵曹給代云矣。予曰。 軍士房承旨入侍。予曰。北關蠲惠之政。監賑使主之。南關事道臣主之。而監賑使。出自近密。宣布德意。則尤當有別般蠲恤之典。而何以爲之則好耶。 鹿茸卜定。亦似爲大弊矣。時俊曰。近則卜定之數不多。似無大弊矣。予曰。內局尙有別卜定之弊矣。時俊曰。立撥軍名色。實爲可矜。聞關北民。以木布之稀罕。冬不得襪。積雪之中。跣足踰嶺云。此一條若使蠲免。亦可爲大惠矣。左副承旨李在學曰。咸興　本宮所納魚物。實爲大弊。海夫一人之役。殆近二十匹之多云矣。予曰。此屬內寺。亦當入於蠲免中矣。予曰。 完伯祗受綸音云耶。時俊曰。聞已祗受。卽爲刊布云矣。予曰。堂上奉命。必兼察理使之名。此則載於續大典。諭書當以此書塡矣。存學曰。臣旣受監賑之命。本道穀物。旣甚零星。朝家所劃。亦恐有不敷之慮。來頭接濟之策。實爲可悶矣。予曰。近日注書筵說太疏略。申飭可也。
정조 7년 · 강
飭關東災傷白徵。
정조 7년 · 목
因原春監司徐鼎修狀啓。敎以。向來前伯狀啓中。災結一款。廟堂之不準所請。非謂其濫數加報。蓋以各項條件。多有矇矓處。竝置勿施之科矣。然於草記批旨。詣條則特竝許施。此條則且置之者。意有在矣。大抵本道田政紊亂。元無量案。間雖有已量之處。殆近百年。近亦不下數十年。況峽農宜土。不過是耳麥皮䅯等數種雜穀。而兼以泰嶺峙於其間。雖在常年。山水衝嚙。滄桑易變。矧當今年災傷。萬有一循例收賦。使虛實相混。是豈朝家恤民之意。以是之故。辭陛之日。先以此事。有申申面諭者。到任後。果以筵敎宣布列邑。俾各務盡精察之方乎。按簿而出統不可。比摠而徵稅又不可。今年則必須一一躬審。雖把束之微。無或有白徵之冤事。更令廟堂。措辭申飭。勘簿雖或差晩。不宜以此爲拘。此意亦令關飭邑宰事。一體行會。
정조 7년 · 강
命貿穀勿禁事。行會湖嶺伯。
정조 7년 · 목
敎曰。營賑補賑之需。朝家方此悉心講究。而此外生穀之方。惟在貿遷一路。聞以湖嶺俱歉之故。各該方伯。不欲使道內穀物。流出他境。諸凡陸輸船運之事。極力防塞云云。此固無怪。殊欠共濟。北關貿穀勿禁事。昨因大臣筵奏。已令分付。而關東難販之弊。必當亦然。以此意自廟堂行會湖嶺伯處。毋或如前防塞。仍以此意。亦爲行會東伯處。朝家區劃賑資外。必須多方拮据。着意鳩穀。此乃得寸亦寸之意。擧行形止。仍令狀聞。
정조 7년 · 강
命慶尙督運御史齎去節目。先卽行會。
정조 7년 · 목
因備邊司慶尙都事兼督運御史齎去節目磨鍊書入事草記。敎以。許久朔留滯。諸凡輸供之事。萬一有貽弊之端。此道臣不飭之責。竝與啓下節目。先卽行會本道。使之惕念遵行。
정조 7년 · 강
配崔雲羽于西原縣。
정조 7년 · 목
義禁府啓言。前肅川府使崔雲羽。先來軍官落後之狀。旣不致察事。淑問之時。遊辭對供。已涉痛駭。而拿命之下。不卽離發。尤極放恣。以此照律。杖一百收贖。告身盡行追奪。徒三年定配。私罪施行。允之。敎以。功減一等。又啓言。崔雲羽西原縣。徒二年半定配。而請依例押送。允之。
정조 7년 · 강
移配奴孝得于原州牧。
정조 7년 · 목
刑曹啓言。原春道災邑定配罪人。移配稍實邑時。高城郡徒三年定配罪人奴孝得逃躱矣。今纔捉得。依法典杖一百。移配於原州牧。而罪人今旣捉得。配所官論罪一款。請置之。允之。
정조 7년 · 강
命遣吏郞摘奸諸執事淸齋。
정조 7년 · 목
太廟冬享。在明日也。
정조 7년 · 강
召見諸承旨及輪對官于誠正閣。行都承旨沈豊之。右承旨李得臣。左副承旨李在學。右副承旨李獻慶。
정조 7년 · 목
敎曰。諸承旨持公事入侍。又敎曰。右副承旨與輪對官入侍。
정조 7년 · 강
御誠正閣。行抄啓文臣課講。
정조 7년 · 목
李儒修等進講訖。予曰。少年文臣。全不致意於經義。良可歎也。
정조 7년 · 강
副司直李在簡疏辭新資。賜批。
정조 7년 · 목
批以。陞資。實循銓選久次。卿其勿辭行公。
정조 7년 · 강
以海溪君★(火+集)爲都總管。尹坊爲副總管。
정조 7년 · 목
敎曰。明日動駕。侍衛不可不備員。兵曹參知徐鼎修本職許遞。前望單子入之。總管中在外及陣上進去人竝許遞。前望單子入之。
정조 7년 · 강
命吏曹判書金鍾秀辭疏還給。切勿捧入。
정조 7년 · 목
敎曰。前後疏批筵敎。何等丁寧。而又復有此乞退之章。果有甚所執。重臣近來情地。不可與向日。同日而語。連因事會之迫隘。亦旣出肅於戶兵之長。才又行政於東銓。如是甄拔之際。予亦不已勞乎。到今重臣處義。惟在時往時來四字。決不宜更提先天之事。殆若後悔者然也。此而例批。前功可惜。行吏曹判書金鍾秀從重推考。辭疏還給。見今大政只隔兩箇月。仍令注意行政之方。此後此重臣乞退之疏。政院切勿捧入。該道亦勿上送。
정조 7년 · 강
分揀結城縣監韓德厚。
정조 7년 · 목
因拿處傳旨。敎以。此時民事。往來有弊。分揀。
정조 7년 · 강
命前大司諫尹塾敍用。
정조 7년 · 목
敎曰。飭已施矣。前大司諫尹塾給牒敍用。
정조 7년 · 강
召見大臣備局有司堂上。北道句管堂上及北伯禮判于誠正閣。領議政鄭存謙。右議政李福源。左參贊金華鎭。司直徐浩修。 吏曹參判趙時俊。 咸鏡監司李命植。禮曹判書徐有隣。